Broj: 711-I-498-M-43/22-02-21

Zagreb, 04. veljače 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Krešimira Vede, predsjednika uprave trgovačkih društava 6. MAJ ODVODNJA d.o.o. za odvodnju i pročišćivanje otpadnih voda i 6. MAJ d.o.o. za komunalne usluge, za davanjem mišljenja Povjerenstva,** na 157. sjednici održanoj dana 04. veljače 2022.g. daje sljedeće

**MIŠLJENJE**

1. **Sukladno odredbi članka 18. stavka 1. ZSSI-a obveznik** **Krešimir Vedo ne može istovremeno obnašati obje dužnost, predsjednika Uprave trgovačkog društva 6. MAJ ODVODNJA d.o.o. za odvodnju i pročišćivanje otpadnih voda te predsjednika Uprave trgovačkog društva 6. MAJ d.o.o. za komunalne usluge.**
2. **Sukladno odredbi članka 8. stavak 1. ZSSI-a, obveznik Krešimir Vedo je dužan u roku 60 dana od dana stupanja na snagu ZSSI-a odstupiti s dužnosti predsjednika uprave jednog od trgovačkih društava iz točke I. izreke.**

Obrazloženje

Zahtjev za davanjem mišljenja Povjerenstva podnio je obveznik Krešimir Vedo, predsjednik uprave trgovačkih društava 6. MAJ ODVODNJA d.o.o. za odvodnju i pročišćivanje otpadnih voda i 6. MAJ d.o.o. za komunalne usluge, U Povjerenstvu zahtjev je zaprimljen 27. siječnja 2022. pod poslovnim brojem 711-U-5133-M-43/22-01-5, povodom kojeg se vodi predmet broj M-43/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a. Stoga je i obveznik Krešimir Vedo povodom obnašanja dužnosti predsjednika uprave trgovačkih društava 6. MAJ ODVODNJA d.o.o. koje je u cijelosti u vlasništvu Grada Umaga i 6. MAJ d.o.o. u vlasništvu Grada Buje, Općine Brtonigla, Općine Grožnjan, Grada Novigrada, Općine Oprtalj i Grada Umaga, dužan pridržavati se odredbi ZSSI-a, a što je utvrđenom uvidom u Registar Trgovačkog suda u Pazinu.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da obnaša dužnost predsjednika uprave trgova društva 6. MAJ d.o.o. i za komunalne usluge i trgovačkog društva 6. MAJ ODVODNJA d.o.o. čiji su osnivači jedinice lokalne samouprave i to gradovi Umag, Novigrad, Buje te Općine Brtonigla, Grožnjan i Oprtalj.

U zahtjevu obrazlaže da je trgovačko društvo 6. MAJ d.o.o., zbog zakonske obveze usklađenja pravnog statusa sa odredbama Zakona o vodama ( „Narodne novine“ broj: 153/09, 130/11 i 56/13) do 31. prosinca 2013.g, bilo dužno izdvojiti djelatnost javne odvodnje iz postojećeg društva u novo društvo, te je u tu svrhu izvršena statusna podjela trgovačkog društva 6. MAJ d.o.o izdvajanjem djelatnosti javne odvodnje iz ovog društva u novo društvo 6. MAJ ODVODNJA d.o.o., u kojem također obnaša funkciju predsjednika uprave.

Također obveznik navodi da je djelokrug poslovanja koje je obavljalo društvo 6. MAJ d.o.o. zbog zakonske obveze sada podijeljen na 6. MAJ d.o.o. i 6. MAJ ODVODNJA d.o.o., dok je funkcija predsjednika uprave i djelokrug poslovanja koji je prije razdvajanja na pravna subjekta obavljao u trgovačkom društvu 6. MAJ d.o.o. ostao isti, samo što je sada izvršava u dva društva, odnosno uzročno obavlja dvije funkcije predsjednika uprave. Ističe da je zaposlenik samo u trgovačkom društvu 6. MAJ ODVODNJA d.o.o. u kojem prima plaću te da u trgovačkom društvu 6. MAJ d.o.o. ne prima plaću niti ikakvu naknadu.

Obveznik u zahtjevu obrazlaže da sagledavajući prirodu dužnosti i javni interes te poslovanje oba trgovačka društva, obavljanje ovih funkcija dva predsjednika uprave nije u sukobu interesa, nego predstavlja poslovanje društava koja komplementarno djeluju u komunalnom sektoru na svom području. Djelokrug poslovanja i funkcija predsjednika uprave je istovjetna kada se poslovanje odvijalo putem jednog društva i danas kada je podijeljeno na dva društva umjesto jednog, jer ista uprava radi identičan posao, za istu plaću, samo sada kroz dvije zasebne funkcije.

Obveznik traži mišljenje predstavlja li obnašanje predsjednika uprave u 6. MAJ d.o.o. i 6. MAJ ODVODNJA d.o.o. povredu odredbi ZSSI-a, odnosno da li je u jednom od društava potrebno zaposliti novu upravu.

Člankom 18. stavkom 1. ZSSI-a propisano je obveznici ne mogu biti članovi uprave ili upravnih odbora i nadzornih odbora trgovačkih društava.

Ova zabrana obvezuje beziznimno, neovisno o tome radi li se o trgovačkom društvu u vlasništvu tijela javne vlasti ili privatne osobe, kao i bez obzira jesu li suosnivači dva ili više trgovačkih društava iste ili druge jedinice lokalne samouprave, a jedno od društava je nastalo statusnom promjenom izdvajanja iz drugog trgovačkog društva.

Slijedom navedenog, obveznik istovremeno uz obnašanje dužnosti predsjednika uprave jednog trgovačkog društva u kojem jedinice lokalne i područne samouprave imaju većinski udio ne može obnašati funkciju predsjednika uprave u drugom takvom trgovačkom društvu. U konkretnom slučaju to bi značilo da je obveznik dužan opredijeliti se hoće li dužnost predsjednika uprave obnašati u trgovačkom društvu 6. MAJ d.o.o. ili u trgovačkom društvu 6. MAJ ODVODNJA d.o.o.

Člankom 8. stavkom 1. ZSSSI-a propisano je da je obveznik dužan urediti svoje privatne poslove kako bi se spriječio predvidljivi sukob interesa, u pravilu u roku od 60 dana od dana izbora ili imenovanja na javnu dužnost i koji rok nije moguće produljiti.

Povjerenstvo napominje dužnosniku kako je s obzirom na odredbu članka 8. stavka 1. ZSSI-a u roku 60 dana od dana stupanja na snagu ZSSI-a, odnosno od 25. prosinca 2021.g., dužan podnijeti ostavku na mjesto direktora u jednom od trgovačkih društava u kojima obnaša navedenu dužnost te da je dužan ostavku dostaviti Povjerenstvu kako bi isto moglo utvrditi da je obveznik postupio sukladno članku 18. stavku 1. ZSSI-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznik Krešimir Vedo, poštom putem trgovačkog društva 6. MAJ ODVODNJA d.o.o.
2. Objava na internetskoj stranici Povjerenstva
3. Pismohrana